-2-3 

QUAEDAM 

COMPLECTENS. 


AUCTORE  JOHANNE  EDVAilDO  FRGAKE. 


Jn  corpore  humano,  haud  secus  ac  in  aliis 
animantibus,  quaedam  et  graves  quidem  mu¬ 
tationes  assidue  peraguntur ;  ipsa  etiam  ex 
quo  corpus  conficitur  materia,  eadem  manere 
nescit,  sed  fluxa  atque  instabilis  continuo 
deteritur ;  variae  enim  corporis  partes,  cum 
fluidae  tum  solidae,  perpetuo  rejiciuntur,  et 
materia  renovantur  nova. 

%  DE  VENTRICULO, 

Jam  inde  a  primis  corporis  rudimentis 
embryon  tam  minutum  est,  ut  id  nullo  mo¬ 
do  perscrutari  possumus ;  neque  diu  postea 
conspici  potest,  etsi  id  incrementum  indies 
capiat  necesse  est.  Caput  primum  e  cor¬ 
pore  prodit,  denique  percipiuntur  artus : 
nunc  celerrime  crescit ;  et  post  partum,  in¬ 
coepta  nova  vita,  functiones  variae  corporis 
vivi  rite  explentur :  post  annos  elapsos  vi- 
ginti  vel  triginta,  omnes  corporis  partes  pro¬ 
be  evolutae  gradum  perfectissimum  attin¬ 
gunt. 

Cum  systema  animale  animo  contempla¬ 
mur,  atque  mentem  ab  animali  simplicissi¬ 
mo  ad  hominis  structuram  transferimus,  mu¬ 
tationes  indesinenter  factas  esse  planius  per¬ 
cipimus  ;  apparet  enim  machina  multiplici 
arte  ita  constituta,  ut  partes  ejus  assidue 
detritae,  mirando  artificio  subinde  renoven¬ 
tur. 

In  primis  viis,  ut  vulgo  dicuntur,  hae  ci¬ 
borum  mutationes  peraguntur,  quibus  ad 
corpus  nutriendum  apti  fiunt.  Cibus  enim 
assumptus  in  ventriculo  insignem  mutatio¬ 
nem  subit ;  et  ad  intestina  delatus  ulterius 
adhuc  mutatur,  ibi  in  chylum  denique  con¬ 
fectus,  vasis  lacteis  in  corpus  absorbetur. 

In  hac  dissertatione  de  Ventriculo  tan¬ 
tum,  utpote  ad  has  mutationes  maxime  ne¬ 
cessario,  verba  facere  statui. 

Quoniam  necessarium  est  materiam,  cum 
solidam,  tum  fluidam,  renovari,  permagni 
interesse,  ut  ventriculus  vigens  atque  vali¬ 
dus  suis  muneribus  probe  fungatur,  omnibus 
perspicuum  erit. 

De  ventriculi  itaque  structura,  nexu,  mu¬ 
nere,  et  morbis,  hic  loci  breviter  dicendum 
est. 

DE  VENTRICULI  STRUCTURA  ET  MUNERE, 

Ventriculus  saccus  est  membranaceus, 
duplici  fibrarum  musculosarum  serie  instruc¬ 
tus,  statim  sub  diaphragma,  sinistram  hy¬ 
pochondriacam  atque  epigastricam  regionem 
occupans  ;  deorsum  et  antrorsum  flectitur, 
cum  oesophago  angulum  faciens. 

Duae  sunt  superficies,  superior  et  infe¬ 
rior,  quarum  illa  ad  diaphragma,  haec  ad  in¬ 
testina  spectat. 

Duae  sunt  extremitates,  quarum  amplior 
sinistram  regionem  hypochondriacam  tenet, 
et  minor  ad  dextram  regionis  epigastricae 
partem  usque  excurrit. 

Ima  superficiei  anterioris  pars,  musculos 
abdominis  versus  spectans,  ex  qua  omentum 
majus  dependet,  arcus  major  ventriculi  nun¬ 
cupatur,  minor  vero  arcus  multo  brevior  sur¬ 
sum  et  protrorsum  flexus,  omentum  minus 
sibi  adjunctum  habet. 

Tunicae  sunt  tres,  prima  ex  peritonaeo 
facta ;  secunda,  muscularis;  et  tertia,  vil¬ 
losa,  nominatur.  Exterior  ex  ista  parte  pe¬ 
ritonaei,  quae  ex  fundo  hepatis  progreditur, 
originem  ducens,  longe  validissima  est  ;  a- 
lias  firmat,  quae  ab  eo  amplectuntur:  nervis 
atque  vasis  paucioribus  instructa  est.  Se¬ 
cunda  ex  fibris  muscularibus,  et  in  longitu¬ 
dinem  et  in  latitudinem  excurrentibus,  con¬ 
stat  ;  exteriore  multo  crassior  est,  et  ejus 
fibrae  variis  modis  semet  intersecant.  Ter¬ 
tia,  et  interior,  aliis  multo  amplior,  plurimis 
plicis  in  transversum  tendentibus,  distincta 
est. 

Hae  tunicae,  aliae  aliis  adnectuntur  mem¬ 
brana  cellulosa,  quae  inter  musculosam  et 
villosum  posita,  parvis  filamentis,  oblique  se- 
met  secantibus,  firmatur. 

Orificium  ex  ventriculo  in  oesophago  pa¬ 
tens  Cardiacum  vocatur ;  ad  magnam  ven¬ 
triculi  extremitatem  positum  est,  et  oeso¬ 
phagi  quasi  productio  videtur. 

Iter  autem  ex  ventriculo  ad  duodenum 
Pylorus  dicitur,  tunicis  ventriculi  interio¬ 
ribus  fabricatus,  et  structuram  musculosam 
in  modum  sphincteris  constructam,  exhibet. 

Arteriae  ex  coeliaca,  hepatica,  et  spleni¬ 
ca  enatae,  ventriculum  sanguine  suppedi¬ 
tant,  qui  ex  eo  reducitur  venis,  in  venam 
portae  denique  confluentibus.  Ventriculus 
oesophago,  duodeno,  et  peritonaeo  radice 
hepatis,  spleni,  et  intestinis  magnis  necti¬ 
tur. 

Nervi  ex  octavo  pare  et  sympathetico 
magno  oriuntur. 

In  interna  ventriculi  superficie  secerni¬ 
tur  fluidum,  cpiod  Succus  Gastricus  nomina¬ 
tur  ;  hoc  purum  atque  integrum  ab  inqui¬ 
namentis  sejunctum  vix  parari  potest,  par¬ 
tes  itaque  ejus  constituentes  adhuc  parum 
accurate  explorantur. 

Qualis  sit  iste  processus  in  ventriculo 
peractus,  quo  cibus  in  cliymum  mutatur,  non 
bene  hactenus  intelligitur.  Succus  gastri¬ 
cus  vi  solvendi  certe  pollet.  Haec,  autem, 
in  experimentis  de  industria  extra  corpus 
institutis,  ad  cibum  in  cliymum  commutan¬ 
dum,  minime  valet.  Quod,  vero,  ultro  in 
ipso  ventriculo  obtineat,  in  obscuro  omnino 
positum  est ;  et  sane  parum  profecerunt,  qui 
animalium  viventium  cruciatu,  rem  ulterius 
perscrutari  conati  sunt. 

Trituram  ad  cibos  concoquendos  non  va¬ 
luisse,  pericula  a  Doctore  Steevano  et  aliis 
facta  satis  evincunt ;  et  vis,  qua  pollet,  anti- 
zymica,  nullam  fermentationem  in  ventriculo 
sano  locum  habere  suadet. 

Concoctio  videtur  mutatio  quaedam  che- 
mica,  qua  res  in  ventriculum  sumptae,  dis¬ 
sociatis  pristinis  principiis,  novam  formam 
induunt.  Res  pulposa  alba,  in  qua  omnes 
cibi  partes,  quae  solvi  possunt,  intime  com¬ 
miscentur,  Chymus  dicitur,  qui  actione  ven¬ 
triculi  peristaltica  ad  pylorum  adductus  in 
duodenum  traditur,  et  denique  in  intesti¬ 
nis,  viribus  non  bene  intellectis,  in  chylum 
penitus  conficitur. 

Dum  haec  in  ventriculo  peraguntur,  cor¬ 
poris  munera  nonnunquam  adeo  turbantur, 
praesertim  in  debilibus  et  in  iis  valetudine 
parum  commoda  fruentibus,  ut  etiam  parox¬ 
ysmus  febrilis  accedat. 

His  de  ventriculi  structura  et  munere 
praemissis,  opusculi  instituti  ratio  postulat 
ut  quaedam  de  ejus  morbis  breviter  perstrin¬ 
gamus. 


DE  GASTRITIDE. 

Pyrexia  typhodes ;  arteriarum  pulsus  par¬ 
vi,  duri,  et  frequentes  ;  calor  multum  auctus  ; 
sitis  valde  molesta ;  summa  anxietas ;  dolor 
in  regione  ventriculi  fixus,  ardens,  et  acu¬ 
tus  ;  vomitus  ex  omni  re  ingesta  protinus 
concitatus ;  singultus,  cum  viribus  multum 
imminutis, — symptomata  sunt  quae  fere  Gas- 
tritidem  comitantur,  et  hunc  morbum  ab 
aliis  satis  secernunt. 

Hic  morbus,  etsi  raro  nisi  ab  injuriis  ex¬ 
ternis  vel  venenis  proveniat,  aliquando  ta- 

men  e  frigore,  praesertim  ad  corpus  praeter 
ordinem  calefactum  admoto,  oritur,  maxime 
si  frigida  in  ventriculum  ipsum  recepta  fue¬ 
rit. 

Exemplum  mihi  oblatum  est  hominis,  fer¬ 
vente  aestate,  vehementi  exercitatione  de¬ 
fatigati,  qui  post  florem  lactis  glacie  frigefac- 
tum  avide  haustum,  illico  aegrotare  coepit  ; 
statim  enim  gravi  ventriculi  dolore  et  vomi¬ 
tu  perpetuo  corripiebatur,  et  paucis  elapsis 
horis  mortuus  est. 

Ventriculus  vitae  adeo  necessarius  est,  et 
tantum  inter  eum  et  alias  corporis  partes  in¬ 
tercedit  commercium,  ut  ejus  inflammatio 
jure  periculosissima  habetur.  Ex  debilitate 
enim  maxima,  quae  in  hac  prae  caeteris  in¬ 
flammationibus  inducitur,  mors  saepe  inopi¬ 
nato  supervenit. 

Etsi  hic  morbus  gravissimus  saepe  in  gan¬ 
graenam,  et  nonnunquam  in  suppurationem 
abeat,  haud  raro  resolutione  finitur. 

In  primo  morbi  gradu  ad  liberam  sangui¬ 
nis  detractionem,  ex  amplo  vulnere  insti¬ 
tutam,  protinus  confugere  debemus.  Bal¬ 
neum,  fotus,  vesicantia  quoque  parti  dolen¬ 
ti  admota,  haud  leviter  prosunt.  Vomitus 
ex  omnibus  in  ventriculum  sumptis  statim 
concitatus,  ne  medicamenta,  vel  cibi  in  eum 
ingerantur,  fere  obstat :  in  intestina,  itaque, 
medicamenta  infundenda  sunt. 

Quod  si  ventriculus  non  omnia  etiam  blan¬ 
dissima  respuat,  potus  mucilaginosi  et  cibus 
tenuissimus  parce  concedi  possint.  Si,  e- 
tiamsi  haec  remedia  strenue  adhibita  fuere, 
morbus  per  plures  dies  invictus  perstet,  ne 
in  gangraenam  vel  suppurationem  eat,  mag¬ 
nopere  timendum  est. 

Quod  si  dolor,  antea  vehemens,  cessat, 
cum  pulsu  admodum  debili,  frequenti,  et 
inaequali,  summa  virium  prostratione,  facie 
pallida  et  collapsa,  extremis  partibus  frigidis, 
delirio,  et  singultu,  nullum  restat  dubium 
quin  gangraena  ventriculum  jam  invaserit. 

Inter  venena,  quae  dirissima  gastritidis 
signa  concitare  solent,  Oxidum  Arsenici,  cum 
propter  pestiferos  ejus  effectus,  tum  propter 
frequentiam  qua  ad  id  decurritur,  summam 
medici  attentionem  jure  vindicat.  Ex  hoc 
enim  veneno,  exigua  admodum  quantitate 
in  ventriculum  ingesto,  saevissima  inflamma¬ 
tionis  symptomata  protinus  exoriuntur :  hinc 
enim  dolores  ardentissimi  in  regione  epigas¬ 
trica,  vomitus  vehemens  et  assiduus,  stric¬ 
turae,  et  cujusvis  urentis  in  faucibus  sensus, 
tenesmus,  alvi  fluxus,  partium  extremarum 
spasmi  et  tremores,  nonnunquam  maculae 
in  variis  corporis  partibus  obortae,  viribus 

citissime  ruentibus,  cum  pulsu  frequenti,  de¬ 
bili  et  inaequali.  , 

Medicus  in  lioc  rerum  statu  arcessitus, 
frustra  plerumque  a  medicina  auxilium  pe¬ 
tit  ;  utcunque  enim  venenum  expulsum  ine¬ 
rit,  haeret  ventriculo  immedicabile  vitium  ei 
impressum. 

Multa  variis  temporibus  in  usum  revocata 
fuere,  quae  vim  arsenici  venenatam  delendi 
facultate  pollere  credebantur.  Alia  ex  vi 
chemica  hoc  oxidum  iners  reddere  ;  et  alia 
vi  mechanica  acrimoniam  ejus  involvere  et 
obtundere,  et  simul  stomachi  ipsius  tunicas  a 
venenatis  ejus  effectibus  defendere.  Hinc 
varia  Sulphureta,  praesertim  Sulphuretum  Po- 
tassae,  oleosa,  et  lactea,  uberrime  sumpta,  suos 
habuere  laudatores.  Dolendum  autem  sit, 
omnia  haec  saepissime  incassum  adhiberi,  et 
nulla  forsan  existit  antidotus,  ex  cujus  viri¬ 
bus  bene  sperare  liceat. 

Si  medicus  in  consilium  vocatus  statim  ac 
venenum  assumptum  fuerit,  et  effectus  ejus 
deletrices  non  adhuc  semet  in  conspectum 
dederint,  ea  emetica,  quae  citissime  ventri¬ 
culum  exinaniunt,  ut  Sulphas  Zinci  vel  Cupri, 
protinus  danda  sunt. 

Nonnunquam  in  dubium  vocatur,  utrum 
mors  huic  veneno  debeatur,  necne ;  et  in 
multis  exemplis  plurimum  interest  accuratis¬ 
sime  statuere,  antequam  medicus  judicium 
ferat ;  capitalis  enim  agitur  quaestio. 

Hoc  itaque  consilio,  cum  de  ventriculi  in¬ 
flammati  notis  certiores  facti  sumus,  ejus 
contenta  aqua  probe  abluenda  sunt ;  et  si 
quodvis  coloris  albi  vel  cinerei  prodeat,  id 
chemicis  periculis  tentandum  est. 

DE  PYROSI. 

In  Pyrosi,  dolor  et  calor  in  regione  epigas¬ 
trica,  stricturae  sensus,  nausea  et  vomitus 
fluidi  aquosi,  nonnunquam  coloris  flavi  et 
acris,  urgent ;  haec  signa  ex  ventriculi  spas¬ 
mo  proficisci  videntur. 

Hic  morbus  jure  idiopathicus  habetur,  et, 
pubertate  adepta,  omnis  forsan  aetas  ei  pari¬ 
ter  obnoxia  est.  Ex  mente  aliquo  modo 
I  perturbata,  vel  frigore  suscepto  concitatur ; 
paroxysmi  modo  longis  intervallis,  modo  sae¬ 
pius  in  die  aegrum  vexant.  Morbus  in  gene¬ 
re  potius  molestus  quam  periculosus. 

Non  eadem  medendi  ratio  omnibus  pyrosi 
I  laborantibus  opportuna  est ;  saltem,  quae  in 
quibusdam  morbum  fugant,  in  aliis  ne  mini- 

me  quidem  prosunt.  In  omni  forsan  exem¬ 
plo  quaedam  diaetae  mutatio,  qualiscunque 
ista  fuerit,  aliquantum  forsan  proderit. 

In  uno  casu  cascarilla  et  ammonia  morbum 
summovebant.  In  alio,  in  quo  omnia  medi¬ 
cina  frustra  adhibita  est,  aegra  annum  quin- 

i 

quagesimum  quintum  agens,  paroxysmum  ma¬ 
ne  et  vespere  per  triduum  experta  est,  et 
postea  per  tres  annos  morbo  plus  minus  as¬ 
sidue  aegrotavit.  Etsi  in  hoc  exemplo  nulla 
medicamenta  ad  morbum  penitus  tollendum 
valuerunt,  mala  tamen,  ex  opii  et  cascaril- 
lae  usu,  multum  sublevata  fuere. 

Aeger  triginta  annos  natus  post  mentem 
graviter  commotam,  fluidum  aquosum  et 
acre  bis  terve  in  die  per  plures  dies  vomere 
solebat ;  cibum,  saltem  ex  re  animali  confec¬ 
tum,  paulatim  imminuere  coactus  est ;  neces- 
se  autem  habuit  exiguam  cibi  portionem 
omni  hora  in  ventriculum  assumere,  ut  cave- 

I  ret  paroxysmum  aliter  ex  eo  vacuo  ori  turum, 
quo  tandem  factus  est  ut  morbus  sensim  se- 
met  subducebat,  et  nunquam  revisebat,  nisi 
forte  e  cibo  animali  plenius  ingesto. 

In  alio  exemplo  aegri  aetate  provectioris, 
I  qui  iterum  atque  iterum  hujus  morbi  impe¬ 
tum  post  prandium  expertus  est,  pyrosis  aci¬ 
di  muriatici  ope  multum  mitigata  fuerit. 


DE  DYSPErSIA. 


Cum  sine  ullo  vitio  organico  vires  ventri¬ 
culi  concoctrices  laesae  sunt,  plurima  symp¬ 
tomata,  in  aliis  alia,  oriuntur,  quae  morbum 
Dyspepsia  dictum  constituunt.  Hinc  dolores 
varii  generis  ex  spasmo  vel  materia  acri,  ci¬ 
borum  appetentia  imminuta,  nausea,  vomitus, 

ructus,  inflationes,  et  alvus  pigra,  aegrum 

vario  gradu  molestissime  exercent. 

0 

Omnia  haec  signa  ex  viribus  ventriculi 
musculosis  resolutis  vel  succi  gastrici  vitio 
pendere  creduntur.  Quodcunque  itaque  hu¬ 
jus  organi  vires  infirmat,  ut  nimia  ciborum 
ingurgitatio,  stimulantium  et  sedantium  usus 
frequens,  vita  sedentaria  et  affectus  animi 
deprimentes,  hunc  effectum  via  haud  obscu¬ 
ra  edunt.  Hae  autem  causae  diversos  homi¬ 
nes  longe  aliter  afficiunt ;  sunt  qui  levissima 
diaetae  peccata  dyspepsia  luunt,  dum  alii, 
causas  morbi  graviores  diu  admotas  impune 
ferant  j  corporis  enim  robusti  atque  vegeti 
est,  multa  sine  ullo  detrimento  sustinuisse, 
quae  infirmiores  in  morbum  conjicerent. 

In  dyspepsia,  omnia  medicamenta  frustra 
adhibentur,  nisi  causae,  quae  morbum  conci¬ 
taverint,  prius  sublatae  fuere,  et  idoneum  vi¬ 
tae  atque  victus  regimen  institutum.  In  hoc 
tamen  dyspeptici  saepe  vehementer  peccant ; 

dum  auxilium  a  medicina  petunt,  morbi  cau¬ 
sa  neglecta.  Multi  tamen  medicamenta,  ut¬ 
cunque  ingrata,  quotidie  affatim  devorare 
non  recusant,  qui  vero  nullis  argumentis  ad¬ 
ducuntur  ut  a  cibis  lautioribus  et  poculis 
abstineant.  In  hoc  autem  morbo,  ut  quis¬ 
que  sui  stomachi  mensuram  noscat  necessa¬ 
rium  est. 

Diaeteticis  legibus  rite  servatis,  quid  valeant 
medicamenta  in  viribus  ventriculi  restituen¬ 
dis  proxime  experiri  debemus ;  hoc  itaque 
consilio  varia  roborantia  in  auxilium  vocan¬ 
tur,  inter  quae  ferri  praeparata,  et  amara, 
Cinchona,  Gentiana,  Colombo,  et  alia  hujus¬ 
modi,  bene  respondent. 

Praeter  remedia  quae  ad  causam  proximam 
morbi  tollendam  conveniunt,  alia  diversi  ge¬ 
neris,  quae  symptomata  maxime  molesta  sub¬ 
levent,  semper  necessaria  sunt. 

Cardialgia,  saepe  admodum  molesta,  alka- 
linis  et  terris  absorbentibus  optime  medetur, 
dum  tali  cibi  genere  utimur,  qui  minus  facile 
in  fermentationem  ruat 

Hoc  nonnunquam  ita  eminet,  ut  unicum 
dyspepsiae  signum  videatur ;  et  in  nonnullis 
exemplis  omni  medicinae  pertinaciter  resis¬ 
tebat.  Heberden  clarus  admonuit,  “  Ut  qui- 
“  dam  per  annos  viginti  vexati  fuerint  acore 
“  ventriculi  nullis  remediis  cedente.  Aqua 
^  calcis,  magnesia,  pulvis  e  testis  piscium,  et 
“  sales  alkalini,  saepe  votis  aegrorum  parum 
a  responderunt^* 

In  gastrodynia  dolor  e  spasmo  pendens 
opio  et  stimulantibus  optime  cedit ;  haec  au¬ 
tem,  nisi  res  valde  urgeat,  parco  manu  adhi¬ 
benda  sunt,  quippe  quae  inter  morbi  causas 
jure  recensentur.  Nuper  Oxydum  Bismuthi 
in  hoc  signo  debellando  laudes,  non  sine 
causa,  adeptum  est* 

Alvus  adstricta,  quae  fere  semet  dyspep¬ 
siae  comitem  adjungit,  et  morbi  symptomata 
haud  parum  exasperare  solet,  catharticis  le¬ 
nioribus  soluta  semper  tenenda  est ;  quae  ex 
aloe  et  rheo  vel  salinis  optime  comparantur. 

Ex  consensu,  qui  inter  stomachum  et  alias 
corporis  partes  viget,  arctissimo,  dyspepsia 
aliorum  morborum  saepe  symptomatica  est  \ 
in  his  vero  casibus,  frustra  erit  medicina, 
donec  morbi  origo  rite  perspecta,  idoneam 
medendi  viam  indigitet. 


FINIS. 

